EKSPLORASI DIMENSI *UMMATIC PERSONALITY INVENTORY* (UPI)**©** SEBAGAI ALAT PENGUKURAN PERSONALITI PSIKO-SPIRITUALITI ISLAMI

Nooraini Othman, PhD

Universiti Teknologi Malaysia

[p-noraini@utm.my](mailto:p-noraini@utm.my) / [khairunnur69@yahoo.com](mailto:khairunnur69@yahoo.com)

**ABSTRAK**

*Ummatic Personality Inventory* (UPI) telah dibina dengan satu kerangka yang khusus. Ia berperanan sebagai instrumen pengukuran psikologi bagi tujuan introspeksi diri (*muhasabah*) dan pembaikan diri (*islah*). Paksinya, seseorang itu boleh mengenal pasti ruang pembaikan yang boleh dibuat terhadap personaliti dirinya sebagai seorang Islam. Alat ini telah dibina dan disahkan dengan menggunakan kaedah saintifik iaitu *Principal Component Analysis* (PCA). PCA digunakan untuk mengenal pasti dimensi bagi setiap konstruk instrumen. Bagi tujuan menguji kesahan konstruk dan kebolehpercayaan instrumen yang dibina ini, pengumpulan data telah dilakukan di dua buah universiti tempatan di Malaysia. Saiz sampelnya adalah 588 dan dipilih secara rawak. Dengan penggunaan kaedah PCA, konstruk *Ibadah* telah menghasilkan 5 faktor signifikan, konstruk *Amanah* menghasilkan 5 faktor signifikan dan konstruk *Ilm* menghasilkan 2 faktor signifikan. Ujian *Cronbach’s Alpha* menunjukkan instrumen mempunyai nilai kebolehpercayaan yang tinggi iaitu .96. Kesimpulannya, kajian ini telah menghasilkan satu prototaip bagi *Ummatic Personality Inventory* (UPI) yang dapat menyumbang kepada perkembangan pembinaan instrumen pentaksiran psikologi dari perspektif Islam.

**Kata Kunci**: *Ummatic Personality Inventory*; *muhasabah*; *islah*; PCA

**ABSTRACT**

The *Ummatic* *Personality Inventory* was devised within a specific framework. It intends to be an assessment tool for self-introspection (*muhasabah*) and self-improvement (*islah*). Central to this idea is the concept of one would be able to identify the area where improvements could be made as far as one’s personality as a Muslim is concerned. The instrument was developed and validated using an advanced statictical method, Principal Component Analysis (PCA). PCA was used to identify the underlying dimensions for each construct of the instrument. For the purpose of measuring construct validation and its reliability, data collection was conducted at two universities in Malaysia. The sample size was 588 and randomly selected. With the use of PCA, *Ibadah* construct produced 5 significant factors, *Amanah* construct generated 5 factors and *Ilm* contruct produced 2 factors. The reliability test indicated that the instrument was reliable, given that the overall reliability value of Conbach’s Alpha was .96. In conclusion, this study produced a prototype of the *Ummatic* *Personality Inventory* which contribute to the development of a novel psychological instrument from the Islamic perspective.

**Keywords**: *Ummatic* *Personality Inventory*; *muhasabah*; *islah*; PCA

**PENGENALAN**

Dalam menggambarkan tentang personaliti seseorang, teori-teori personaliti secara umumnya telah berusaha untuk menunjukkan bagaimana setiap manusia itu mempunyai persamaan dan perbezaan di antara satu dengan yang lain (Hergenhahn & Olson, 1999). Isu yang pertama melibatkan fitrah manusia manakala isu kedua melibatkan perbezaan pada individu. Matlamat teori-teori tersebut adalah untuk menghuraikan tentang keadaan manusia dan mengapa mereka berkeadaan sedemikian. Hergenhahn & Olson (1999) menerangkan dengan lebih lanjut bahawa tidak terdapat satu pun daripada teori-teori yang ada yang telah berjaya menerangkan tentang keadaan manusia dengan sepenuhnya melainkan setiap teori menekankan tentang pelbagai aspek manusia yang berbeza dan perbezaan individu.

Hasan Langgulung (2001) menekankan bahawa manusia merupakan produk yang terhasil dari kesan sejarah, permasalahan dan keperluan, masa dan persekitaran. Masyarakat Barat menghasilkan sesuatu penyelesaian dan penawar yang berasaskan kepada masalah dan keperluan mereka. Manakala masyarakat Islam mempunyai masalah dan keperluan yang berbeza berbanding dengan yang dihadapi oleh Barat. Oleh yang demikian, masyarakat Islam haruslah mempunyai penyelesaian yang sesuai dengan keperluan mereka. Salah satu kesilapan yang dilakukan oleh masyarakat Islam adalah peniruan membuta tuli terhadap apa sahaja yang dihasilkan oleh Barat. Rasulullah SAW bersabda yang bermaksud:

“*Pada suatu masa nanti, orang-orang Islam akan mengikut sahaja cara orang Nasrani dan Yahudi walaupun telah jelas cara itu bertentangan dengan cara Islam, sekalipun mereka masuk ke lubang biawak, orang-orang Islam akan mengikut mereka*”.

Hadith ini telah dijelaskan secara terperinci oleh Badri (2001) dalam buku beliau, “*Dilema Ahli Psikologi Islam*”. Dalam membincangkan tentang inventori ujian personaliti, sarjana Islam digesa supaya mengkaji dan menghasilkan inventori asli berdasarkan prinsip Islam. Berhubung dengan itu, isu tentang perbezaan masalah dan keperluan sebagaimana yang dibangkitkan oleh Hasan Langgulung diharapkan dapat diselesaikan. Ianya akan mengurangkan pergantungan masyarakat Islam terhadap inventori personaliti ciptaan orang Barat yang berasaskan perspektif dan nilai mereka.

Khaleefa (1997) dalam penulisan beliau yang bertajuk “*The imperialism of Euro-American psychology in a nonwestern culture: An attempt toward an ummatic psychology* “, menyatakan bahawa umat Islam secara realitinya berhadapan dengan budaya yang terpisah dari kreativiti tamadun Islam yang lalu dan juga dari kreativiti pemikiran moden Barat. Hanya semangat peniruan dalam psikologi yang telah diterima dari masyarakat Barat dan bukannya teknik dan kaedah, serta semangat daya tahan dan produktiviti mereka. Masanya telah tiba untuk masyarakat Islam menyedari tentang kepentingan memiliki ciri-ciri dan sifat yang tersendiri bagi menghasilkan personaliti Muslim sebagai seorang individu dan masyarakat.

Menyedari tentang jurang-jurang yang wujud, matlamat penulis adalah untuk membina inventori personaliti yang berasaskan Al-Quran dan As-Sunnah (Nooraini, 2008). Perbezaan utama di antara instrumen ini dan instrumen yang sedia ada adalah wujudnya aspek psiko-spiritual sebagai salah satu dimensi yang akan diukur. *Ummatic Personality Inventory* merupakan alat ukur psikologi yang terdiri daripada item-item yang dibina oleh penyelidik berasaskan kepada pengumpulan data yang diperolehi dari analisis dokumen dan telah diuji kesahannya dengan menggunakan kaedah PCA.

Personaliti Ummatik merujuk kepada ciri-ciri bagi seorang individu yang selari dengan sifat kerohanian Islamik sepertimana yang diterangkan dalam Al-Quran dan Sunnah. Dalam Al-Quran (Al-Isra’: 85),

“Roh itu termasuk urusan Tuhan-ku”.

Personaliti Ummatik menemukan asasnya dari Paradigma Ummatik (Al-Faruqi, 1992) yang menurut Hasan Langgulung (1999; 1991), penekanan utamanya adalah mengembalikan semula elemen kerohanian ke dalam bidang psikologi semasa yang berasaskan kebendaan. Dalam erti kata lain, sentiasa mengambil kira unsur roh atau jiwa (yang mendasari aspek kerohanian manusia) dalam usaha memahami tingkah laku manusia (Nooraini, 2009b).

Intipati kepada kerohanian Islamik merupakan kesedaran terhadap tawhid (Allah yang satu). Menurut Al-Harran (2004), kerohanian Islamik adalah kasih sayang yang diwarnakan dengan ilmu pengetahuan dan diasaskan kepada ketaatan yang telah diamalkan dan terbina dalam kehidupan selari dengan undang-undang Syariah yang telah ditetapkan ke atas setiap Muslim. Beliau menambah bahawa kerohanian Islamik juga wujud dalam rukun Iman. Oleh yang demikian, kesemua tingkah laku manusia boleh dianggap sebagai satu bentuk *ibadah*. Allah telah mencipta manusia dengan satu matlamat iaitu untuk beribadah kepada Allah dan menjadikan manusia berbeza dengan makhluk-Nya yang lain yang mana manusia telah dinaikkan taraf sebagai *khalifah*, diberikan *amanah* dan dipertanggungjawabkan. Manusia juga dikurniakan aqal untuk membolehkan mereka menuntut ilmu (*ilm*) dan mengamalkannya untuk kebaikan manusia sejagat. Ini merupakan asas kepada pembinaan konstruk bagi *Ummatic Personality Inventory*.

**KERANGKA TEORI BAGI PEMBINAAN INVENTORI**

Kerangka teori ini berasaskan kepada pandangan Islam dan sifat semulajadi (*fitra*) kejadian manusia yang dikaitkan dengan pemkembangan personaliti manusia yang juga merupakan asas kepada segala tindakan.

Mengikut pandangan Islam, kehidupan perlu dipandu oleh prinsip *Tawhid* (Al-Faruqi, 1992). Ianya merupakan pengakuan bahawa Allah adalah satu dan hanya Allah sahaja yang wajib disembah dan bahawa Nabi Muhammad itu adalah persuruh Allah. Ia membawa makna tentang kepatuhan yang tidak berbelah bagi terhadap perintah Allah dan kesetiaan kepada ajaran Rasul yang menjadi kriteria kecemerlangan hidup seorang Muslim. Inti pati *Tawhid* adalah menerima segala firman Allah sebagaimana yang diturunkan di dalam Al-Quran dan ajaran dari Rasul sebagaimana yang termaktub dalam hadith, sebagai cahaya petunjuk dan prinsip hidup. Cabarannya adalah untuk menterjemahkan ajaran tersebut dalam segenap sudut kehidupan seorang Muslim. Realiti kehidupan di dunia yang berubah sudah pastinya menjadi cabaran yang hebat bagi seseorang itu untuk memenuhi tanggungjawab tersebut. Hakikatnya, walau sekompleks mana pun kehidupan itu, dinamiknya ajaran Islam akan tetap menjadi relevan sepanjang masa.

Personaliti manusia dalam tradisi Islam difahami melalui keseluruhan penciptaan manusia yang terdiri daripada tubuh badan (fizikal), minda (aqal) dan rohani (jiwa). Untuk memahami psikologi sifat semulajadi manusia dan perkembangan personalitinya, seseorang itu perlu memahami sifat dalamannya secara keseluruhan. Kajian personaliti manusia tidak akan lengkap sekiranya tidak disertai dengan pemahaman terhadap faktor yang mempengaruhi perkembangan personalitinya. Mengikut Najati (1968), sebarang kajian yang dijalankan terhadap faktor biologi, masyarakat dan budaya tanpa memasukkan kajian terhadap aspek kerohanian hanya akan membawa kepada deskripsi yang samar dan kefahaman yang cetek tentang personaliti. Kajian tentang konsep asas sifat semulajadi manusia dan potensinya akan memberi kefahaman yang tepat tentang personaliti manusia.

Raba (2001) berpendapat bahawa sifat semulajadi manusia merupakan tunjang kepada kajian tentang personaliti manusia. Tumpuan kajian beliau adalah untuk menghuraikan bahawa fitrah manusia merupakan faktor yang menyebabkan wujudnya perbezaan dalam jenis personaliti. Kitab Al-Quran menunjukkan bahawa manusia diciptakan dengan matlamat yang istimewa, dimana ianya telah dilengkapkan dengan keimanan dan ilmu yang mencukupi serta potensi yang membolehkannya menyempurnakan misi sebagai *khalifah* Allah di muka bumi ini. Tanggungjawab hakikinya adalah untuk beriman dan percaya kepada Allah, kebolehan untuk belajar, melakukan kebaikan dan kemungkaran, memikul tanggungjawab, untuk menyayangi dan untuk memiliki harta dan kuasa.

Manusia terdiri daripada badan dan jiwa (*ruh*) (Al-Attas, 1990). Menurut Hasan Langgulung (2002), manusia tercipta daripada tanah termasuk ke dalam dunia penciptaan (*world of creation*) dan tertakluk kepada pergerakan, perubahan dan pengubahan, dibatasi oleh masa dan ruang. *Ruh* pula termasuk ke dalam dunia perintah (*world of command*), bersifat bebas dan tidak dibatasi oleh masa dan ruang.

Ringkasan terhadap hubungkait konsep-konsep yang dibincangkan di atas ditunjukkan dalam Rajah 1 (Rujuk Apendiks).

Oleh itu, kajian ini (Nooraini, 2008) bertujuan untuk i) membina satu instrumen pentaksiran personaliti yang menggabungkan elemen psikologi dan kerohanian; ii) mengenalpasti dimensi instrumen; iii) menguji kesahan konstruk dan dimensi instrumen menggunakan kaedah statistik lanjutan *PCA*; dan iv) menguji kebolehpercayaan instrumen menggunakan ujian alfa Cronbach.

**METODOLOGI**

***Responden***

Sejumlah 600 borang soalselidik telah diedarkan kepada responden iaitu sebanyak 240 borang soalselidik telah diedarkan kepada pelajar di Universiti A manakala 360 set lagi telah diagihkan kepada pelajar di Universiti B. Penyelidik berjaya mengumpulkan 596 set borang soalselidik. Walau bagaimana pun, selepas proses saringan dijalankan, sejumlah 588 borang yang lengkap dapat dikumpulkan dan sesuai digunakan sebagai sampel bagi kajian ini.

***Instrumen dan Sampel***

Instrumen yang digunakan dalam kajian ini telah dibina sendiri oleh penyelidik. Instrumen yang akhir terdiri daripada 78 item. Konstruk instrumen terdiri dari tiga bahagian iaitu *Ibadah*, *Amanah* dan *Ilm*. Dengan menggunakan PCA, saiz sampel bergantung kepada bilangan item yang terdapat di dalam instrumen kajian. Pemilihan sampel telah dibuat secara rawak mudah. Saiz minimum yang ditetapkan (*rule of thumb*) mestilah sekurang-kurangnya lima kali ganda bilangan item (5 x 78 = 390) yang terdapat di dalam instrumen (Hair, Anderson, Tatham & Black, 1998; 2006). Disebabkan instrumen ini telah diuji ke atas 588 responden, maka kajian ini dianggap telah memenuhi peraturan yang tersebut.

***Analisis Data***

Data yang dikumpulkan dianalisis menggunakan Principal Component Analysis (PCA). PCA telah digunakan untuk mengenalpasti dimensi asas bagi setiap konstruk yang terdapat di dalam instrumen tersebut. Kebolehpercayaan setiap konstruk berasaskan kepada nilai *Cronbach’s Alpha* yang diperolehi. Perbincangan analisis data menggunakan PCA secara terperinci dapat dilihat dalam dapatan kajian berikut.

**DAPATAN**

*Principal Component Analysis* (PCA) telah digunakan secara berasingan bagi setiap konstruk; *Ibadah*, *Amanah* dan *Ilm*. Untuk menentukan bilangan faktor yang akan dikekalkan, 4 kriteria telah digunakan:

1. Wujudnya korelasi diantara faktor lain yang terhasil (Ujian Bartlett, *KMO* & *MSA*)

2. Faktor yang mempunyai *eigenvalues* lebih dari 1.0

3. Nilai *factor loading* bagi setiap variabel adalah lebih besar dari .40

4. Setiap faktor mempunyai sekurang-kurangnya 4 item

**Konstruk *Ibadah***

Ujian Bartlett adalah signifikan dimana, χ2 (496) = 7806.77, ρ = .001. Nilai keseluruhan KMO adalah .92. Dapatan ini menunjukkan terdapat korelasi antara item dan ini menyokong penggunaan PCA bagi kajian ini. Nilai MSA (*measure of sampling adequacy*) bagi setiap item menunjukkan bahawa semua nilai lebih besar dari .80.

PCA juga menunjukkan terdapat 5 komponen (faktor) dihasilkan oleh data dengan *eigenvalues* lebih besar dari 1.0, menerangkan 53% daripada jumlah varians. Ini bermakna 5 faktor tersebut mampu menjelaskan lebih dari 50% daripada varians bagi 30 variabel yang ada dalam konstruk tersebut.

Berdasarkan kepada maksud bagi setiap item, faktor 1 dilabelkan sebagai *Fardhu ‘Ain* (12 item). Faktor ini bertujuan untuk mengukur perbuatan yang dilakukan oleh seseorang individu mengikut peraturan yang ditetapkan oleh *syariah* (Al-Quran dan As-Sunnah). Ia merupakan penghayatan individu terhadap rukun *Iman*, rukun Islam dan konsep *Ihsan* yang diterjemahkan dalam tingkah laku.

Faktor 2 dilabelkan sebagai *Fardhu kifayah-Deen* (4 item). Item-item yang terdapat dalam kumpulan ini mengukur penglibatan individu dalam memenuhi keperluan sesebuah masyarakat selari dengan komponen pertama yang terdapat dalam *Maqasid Syariah* iaitu *deen* (agama). Khususnya, ia merujuk kepada bagaimana seseorang individu melindungi agama Islam dan penglibatannya dalam aktiviti yang meningkatkan martabat agama itu sendiri.

Faktor 3 pula dilabelkan sebagai *Fardhu Kifayah*-*Nafs* (5 item). Item-item ini bertujuan untuk mengukur penglibatan individu dalam memenuhi keperluan masyarakat selari dengan komponen ketiga *Maqasid Syariah*, iaitu *nafs* (diri). Ini merujuk kepada kesanggupan seseorang individu untuk menyumbang dan berkorban demi menjaga kebaikan manusia lain.

Faktor 4 adalah gabungan antara dua factor iaitu ‘*Aql* dan *Mal*. Item yang mewakili ‘*Aql* bertujuan untuk mengukur aktiviti individu dalam melindungi akalnya dari ketidaksiuman dan mengambil berat terhadap kesejahteraan minda dan kesihatan mental. Faktor ini juga merujuk kepada perlindungan terhadap intelek yang mempunyai hubungan dengan perkembangannya. Item yang mewakili *mal* bertujuan untuk mengukur aktiviti individu dalam melindungi dan menjana harta yang juga mempunyai kaitan dengan kesejahteraan ekonomi. Oleh itu, penyelidik telah melabelkan faktor ini sebagai *Fardhu Kifayah-Aql & Mal* (6 item).

Faktor 5 mengandungi hanya 3 item yang dilabelkan sebagai *Fardhu Kifayah-Nasab* (3 item). Kumpulan item ini mengukur penglibatan individu dalam aktiviti yang berkaitan dengan perlindungan terhadap keturunan dan sistem reproduktif. Walau pun ia tidak memenuhi kriteria yang telah ditetapkan sebelum ini, penyelidik mengambil keputusan untuk mengekalkan komponen ini sebagai salah satu faktor kerana *loading* yang tinggi bagi setiap item, dan ia turut menyumbang sebagai salah satu dimensi penting dalam konstruk *Ibadah* ini. Terdapat satu item dianggap sebagai gangguan dan dikeluarkan dari instrumen ini kerana ia mempunyai *loading* yang signifikan dalam dua factor. Oleh yang demikian, terdapat 30 item yang baik dalam konstruk *Ibadah* bagi instrumen UPI ini yang memenuhi kriteria kesahan dan kebolehpercayaan (rujuk Jadual 2).

**Konstruk *Amanah***

Ujian Bartlett (Bartlett’s test) adalah signifikan dimana, χ2 (435) = 9928.088, ρ = .001. Nilai keseluruhan bagi ketepatan persampelan (*sampling adequacy-*KMO) adalah .943. Nilai ini menunjukkan terdapat korelasi antara item. Ukuran ketepatan persampelan (*measure of sampling adequacy*-MSA) bagi setiap item menunjukkan semua nilai adalah lebih besar dari .90.

PCAmenunjukkan terdapat 5 komponen yang terhasil dari data dengan *eigenvalues* lebih besar dari 1.0, yang menjelaskan sebanyak 61.037% dari jumlah varians. Ini menunjukkan terdapat lima dimensi yang dapat menjelaskan lebih dari 60% dari jumlah varians bagi kesemua 28 item. Faktor yang terhasil dilabelkan berdasarkan kepada maksud kandungan setiap item (rujuk Jadual 3).

Faktor 1 dilabelkan sebagai *Khilafah-Amar Ma’aruf* (7 item). Faktor ini bertujuan untuk mengukur tingkah laku peribadi individu yang diterjemahkan dari kefahaman terhadap peranan manusia sebagai *khalifah*, iaitu mengajak kepada kebaikan (*amar ma’ruf*).

Faktor 2 dilabelkan sebagai *Khilafah-Nahi Munkar* (faktor 2 – 6 item). Kumpulan item yang termasuk di dalam faktor ini bertujuan untuk perbuatan individu yang mencerminkan kesedaran dalam memenuhi tanggungjawab sebagai *khalifah* Allah dalam mencegah kemungkaran.

Faktor 3, faktor 4 dan faktor 5 masing-masing dilabelkanmsebagai *Akauntabiliti – Allah* (faktor 3 – 6 item), *Akauntabiliti – Ibu bapa* (faktor 4 – 3item) dan *Akauntabiliti – Masyarakat* (faktor 5 – 6 item). Faktor tersebut dibina bagi mengukur perbuatan individu yang mencerminkan kefahaman dan penghayatan mereka terhadap tanggungjawab kepada Pencipta dan manusia lain termasuk ibu bapa, kawan dan jiran tetangga. Faktor 5 merupakan gabungan daripada tiga faktor iaitu jiran, kawan dan masyarakat, yang telah terbentuk menjadi satu faktor melalui proses analisis faktor yang kemudiannya dilabelkan sebagai *Akauntabiliti – Masyarakat*. Faktor 4 mengandungi tiga item sahaja. Walau pun ia tidak memenuhi kriteria yang telah ditetapkan, penyelidik mengambil keputusan untuk mengekalkan komponennya sebagai satu faktor iaitu faktor 4 kerana nilai ‘loading’ yang tinggibagi setiap item yang ada dan ia juga turut menyumbang sebagai salah satu dimensi penting bagi konstruk *amanah*.

Dua item dianggap sebagai gangguan (*noises*) dan digugurkan dari instrumen ini kerana memberi nilai signifikan bagi dua faktor yang berlainan. Oleh yang demikian, terdapat 28 item yang mewakili konstruk *Amanah* bagi instrumen UPI yang telah memenuhi kriteria kesahan yang telah ditetapkan (rujuk Jadual 4).

**Konstruk *Ilm***

Ujian Bartlett adalah signifikan dimana χ2 (120) = 4601.341, ρ = .001. Nilai keseluruhan bagi ketepatan persampelan (KMO) adalah .944. Keputusan ini menunjukkan wujudnya korelasi antara item. Nilai ketepatan persampelan (MSA) bagi setiap item menunjukkan semua nilai melebihi nilai .90.

PCAmenunjukkan terdapat 2 komponen yang dihasilkan oleh data dengan nilai *eigen* melebihi 1.0, yang menjelaskan sebanyak 54.70% dari jumlah varians. Ini menunjukkan terdapat dua dimensi yang dapat menjelaskan lebih dari 50% dari jumlah varians bagi kesemua 11 item (rujuk Jadual 5).

Pelabelan faktor telah dibuat berdasarkan isi kandungan item. Faktor 1 telah dilabelkan sebagai *Knowing* (faktor 1 – 5 item). Item yang terdapat di dalam faktor ini menunjukkan refleksi seseorang tentang kefahamannya terhadap teori sesuatu ilmu. Faktor ini mengukur pandangan individu terhadap kepentingan ilmu dan pembelajaran.

Faktor 2 dilabelkan sebagai *Doing* (faktor 2- 6 item). Kumpulan item tersebut dibina dengan tujuan untuk mengukur tingkah laku individu dalam perkongsian dan pengaplikasian ilmu yang ada. Terdapat 11 item yang mewakili konstruk *Ilm* yang juga memenuhi kriteria kesahan yang telah ditetapkan (rujuk Jadual 6). Nilai Alfa Cronbach adalah .96, menunjukkan bolehpercayaan instrumen yang tinggi (rujuk Jadual 7).

Ringkasnya, analisis terhadap data yang dikumpul memberikan dapatan yang baik dengan menghasilkan faktor-faktor yang konsisten dengan sorotan literatur. Versi akhir instrumen mengandungi 69 item.

**PERBINCANGAN**

Perbincangan dapatan berdasarkan keputusan dan dapatan yang terhasil daripada kaedah statistik lanjutan iatu *Principal Component Analysis* (PCA) yang telah mengeluarkan faktor-faktor tersirat bagi instrumen ini.

Sebelum Inventori Personaliti Ummatik (UPI) terbina, PCA telah digunakan untuk menilai kekuatan hubungan antara variabel, untuk mengenal pasti bilangan faktor yang wujud dari data dan untuk mengenal pasti item yang tidak wujud bagi satu faktor atau wujud dalam lebih dari satu faktor. Keputusan PCA menunjukkan kewujudan beberapa faktor atau dimensi yang dihasilkan dalam setiap konstruk bagi instrumen tersebut.

Konstruk yang pertama, *Ibadah*, mengandungi lima faktor yang tersirat. Faktor tersebut dilabelkan sebagai mewakili dimensi berikut: *Fardhu ‘Ain*, *Fardhu Kifayah-Deen*, *Fardhu Kifayah-Nafs*, *Fardhu Kifayah-‘Aql & Mal* dan *Fardhu Kifayah-Nasab*.

Item dalam faktor ini dilabelkan sebagai *Fardhu ‘Ain* yang secara umumnya mengenai perbuatan individu dalam memenuhi tanggungjawabnya sebagai seorang Muslim, selari dengan komponen yang terdapat dalam rukun Islam, rukun *Iman* and konsep *Ihsan*. Sebagai seorang Muslim, setiap individu tertakluk dan terikat kepada prinsip-prinsip teras dan kewajipan yang ditetapkan ke atas mereka. Penunaian *Fardhu ‘Ain* melambangkan tingkat motivasi dan disiplin seseorang dalam memenuhi apa yang diwajibkan ke atasnya secara individu.

Dengan melaksanakan rukun Islam dan rukun *Iman*, seseorang itu dilihat sebagai melaksanakan aspek fizikal bagi kewajipan tersebut. Kesempurnaan keduanya tercapai hanya melalui perlaksanaan *Ihsan* dimana wujudnya kesucian dan keikhlasan hati yang mewakili *taqwa*. Bagi menunjukkan peri pentingnya, malaikat *Jibril* telah datang kepada Rasulullah saw dalam rupa wajah manusia. Dengan disaksikan oleh para sahabat, baginda telah diajarkan tentang rukun-rukun tersebut sebagaimana yang dijelaskan dalam hadith *Jibril*.

Item yang berkaitan dengan *Fardhu Kifayah* menunjukkan penglibatan individu dalam menunaikan kewajipan secara kolektif atau berjamaah. Menurut analisis al-Ghazali dalam penulisan beliau yang bertajuk al-Mustasfa, beliau telah menggariskan lima item sebagai elemen utama yang perlu diambil kira oleh setiap Muslim. Elemen tersebut telah dikumpulkan bersama dan dinamakan *al-maqasid as-syariah*. Ia membawa maksud perlindungan terhadap elemen asas iaitu *al-deen* (agama Islam), *al-nasab* (keturunan), *al-aqal* (minda), *al-mal* (harta) and *al-nafs* (diri) (Al-Raysuni, 2006 dan Attia, 2007).

*Al-deen* melibatkan soal *aqidah*, iaitu keimanan seseorang kepada Allah. Ini penting kerana ia merupakan perlindungan terhadap sistem kehidupan yang telah dijelaskan oleh Islam seperti pendidikan, politik dan ekonomi.

Item yang terdapat dalam *Fardhu Kifayah-Deen* mengukur kesediaan dan tindakan seseorang individu dalam melindungi dan mempromosi nilai-nilai Islam sebagai satu cara hidup Islam. Item yang berkaitan dengan *Fardhu Kifayah-Nafs* menunjukkan keperluan seseorang untuk menjaga dirinya sendiri dan dalam masa yang sama perlu menyumbang kepada manusia lain melalui berbagai cara yang dibenarkan dalam Islam. *An-Nafs* mengarah kepada perlindungan diri. Salah satu darjah tertinggi yang melambangkan kemuliaan seseorang adalah apabila individu itu tidak bersikap mementingkan diri sendiri. Kesediaan diri seseorang untuk memperjuangkan kebenaran dan menyumbang kepada kebaikan merupakan inti pati kepada dimensi ini. Tambahan lagi, kekuatan dalaman seseorang dipamerkan melalui tingkah laku yang baik. Seseorang itu dianggap sebagai melindungi diri apabila memiliki tingkah laku yang baik.

Item yang dikumpulkan sebagai *Fardhu Kifayah-‘Aql & Mal* merupakan gabungan item yang terdiri dari 2 faktor iaitu *Aql* dan *Mal*. Item yang dilabelkan sebagai *Mal* melibatkan perlindungan terhadap minda dan juga otak manusia. Kedua-duanya perlu kekal sihat dan memerlukan penjagaan yang baik. Makanan bagi otak adalah makanan yang baik manakala makanan minda adalah ilmu pengetahuan. Perlu dipastikan bahawa otak dapat berfungsi dengan baik dan dilindungi daripada sebarang elemen yang boleh merosakkannya. Sekiranya berlaku kerosakan kepada otak, seseorang itu tidak akan dapat berfungsi dengan betul. Dalam bidang perubatan, sekalipun seseorang itu masih bernafas tetapi telah disahkan mengalami kematian otak, maka ia juga disahkan sebagai mati. Ini menunjukkan pentingnya manusia melindungi otak.

Selain dari itu, pemeliharaan minda juga perlu ditekankan. Seseorang yang hilang ingatan akan dibebaskan dari sebarang pertanggungjawaban. Lebih membahayakan apabila seseorang itu menggunakan mindanya untuk melakukan kerosakan. Dalam Islam, minda harus digunakan untuk tujuan kebaikan dan sentiasa dipelihara. Oleh yang demikian, sistem pendidikan yang baik dan seimbang perlu diwujudkan sebagai salah satu cara untuk melahirkan minda yang cemerlang. Allah berfirman dalam surah Ali-Imran (3):191 yang mengingatkan manusia supaya berfikir dan membuat refleksi diri,

“Orang-orang yang mengingati Allah sambil berdiri atau duduk atau dalam keadaan berbaring dan mereka memikirkan tentang penciptaan langit dan bumi (seraya berkata): ‘Ya Tuhan kami, tiadalah Engkau menciptakan ini dengan sia-sia. Maha Suci Engkau, maka peliharalah kami dari siksa neraka”

Item yang dilabelkan sebagai *al-Mal* merupakan penghasilam dan perlindungan terhadap harta. Adalah mudah untuk memahami bahawa harta harus dilindungi kerana ia boleh melibatkan kehilangan, kecurian dan kerosakan. Tetapi apa yang kurang difahami adalah harta tersebut perlu dihasilkan dan digunakan pada jalan kebaikan. Muslim perlu membina ekonomi mereka sendiri. Mereka seharusnya berupaya untuk membantu seorang Muslim lain yang memerlukan bantuan. Ini perlu bagi menjamin kehormatan yang mana ia menjadi sebab mengapa Islam mengharamkan meminta sedekah. Ia juga melibatkan persoalan *‘aqidah*. Banyak peristiwa yang boleh dijadikan contoh di mana kerana beberapa keping roti, iman seseorang boleh dijualbeli. Rasulullah saw telah mengingatkan manusia:

“Sesungguhnya kekufuran itu boleh membawa kepada kekafiran”

Item yang mempunyai hubungan dengan perlindungan terhadap generasi masa depan adalah *an-Nasab*. Faktor ini dilabelkan sebagai *Fardhu Kifayah-Nasab*. Dalam Al-Quran, Allah berfirman yang bermaksud:

“Hendaklah kamu takut kalau yang ditinggalkan di belakangmu adalah yang lemah keturunannya”.

Ia juga melibatkan perlindungan terhadap sistem sosial. Adalah menjadi tanggungjawab setiap Muslim untuk melibatkan diri dan memainkan peranan sebagai ahli masyarakat dalam mencegah kerosakan terhadap generasi yang sedia ada dan akan datang. Ini boleh berpunca dari masalah sosial termasuk penyalahgunaan dadah dan salah laku seksual. Tambahan lagi, seseorang individu Muslim harus mempromosikan pembinaan umat manusia yang cemerlang melalui pendidikan dan pembelajaran sepanjang hayat (Nooraini, 2009a).

Bagi konstruk yang kedua, *Amanah*, menunjukkan kesediaan seseorang untuk memikul kewajipan tanpa sebarang keengkaran terhadap peraturan yang telah ditetapkan oleh Allah dan kerajaan. Ia mewakili konsep kendiri seseorang. Kewajipan utama seseorang adalah untuk memikul apa yang telah dijelaskan sebagai matlamat penciptaan manusia sebagai *khalifah*. Allah telah menjelaskannya dalam Al-Quran (Al-Baqarah:30) yang bermaksud:

“Ingatlah ketika Tuhanmu berfirman kepada Malaikat: ‘Sesungguhnya Aku hendak menjadikan seorang khalifah di muka bumi’….”

Tanggungjawab dan fungsi *khalifah* adalah untuk mengekalkan dan memakmurkan mukabumi ini supaya ia sentiasa berada dalam keadaan yang aman dan teratur. Dalam Al-Quran (Hud: 61), Allah berfirman dengan maksud:

*“*…Dia telah menciptakan kamu dari bumi (tanah) dan menjadikan kamu pemakmur…*”.*

Dari aspek kerohanian, ia dilaksanakan melalui proses *amal ma’ruf* dan *nahi munkar*. Kumpulan item dalam faktor 1 ini dilabelkan sebagai *Khilafah-Amal Ma’ruf.* *Amar ma’ruf* bermaksud melakukan perkara yang membawa kepada kebaikan. Item bagi faktor 2 dilabelkan sebagai *khilafah-Nahi Munkar*. *Nahi munkar* pula merupakan pencegahan dari melakukan perbuatan maksiat.

Umumnya, apabila kedua-dua perkara ini digabungkan bersama, dunia ini akan menjadi tempat yang terbaik untuk semua. Apabila sesorang itu melaksanakan kedua-dua fungsi ini, dia telah pun memikul *amanah* sebagai *khalifah* Allah di dunia ini. Allah mengingatkan manusia dalam Al-Quran (Ar-Rum:41) yang bermaksud:

“Telah nampak kerosakan di darat dan di laut disebabkan perbuatan tangan manusia, supaya Allah merasakan kepada mereka sebahagian dari (akibat), perbuatan mereka agar mereka kembali (ke jalan yang benar)”.

Item yang tergolong dalam faktor 3 dilabelkan sebagai Akauntabiliti*-*Allah. Sebagai *khalifah*, seorang individu itu perlu mengingatkan dirinya bahawa dia akan dipertanggungjawabkan ke atas segala perbuatannya. Dia juga akan dipertanggungjawabkan di hadapan Allah dan manusia yang lainnya. Oleh itu, setiap perbuatannya perlu dijaga agar tidak menyakiti manusia lain dan melepasi had yang telah ditetapkan oleh Allah. Faktor 4 mengandungi sekumpulan item yang menerangkan tanggungjawab dan akauntabiliti seseorang individu terhadap ibu bapanya. Faktor ini dilabelkan sebagai Akauntabiliti-Ibu bapa. Akhir sekali faktor 5 dinamakan sebagai Akauntabiliti-Masyarakat kerana refleksi atau gambaran yang diberikan oleh item yang melambangkan tanggungjawab terhadap jiran tetangga, sahabat handai dan masyarakat. Oleh yang demikian, *Amanah* juga menggambarkan integriti seseorang. Semakin tinggi tahap integriti seseorang, semakin baiklah personaliti manusia itu. Ini menunjukkan kesediaannya untuk bertanggungjawab ke atas perbuatannya sendiri.

Konstruk yang akhir, *Ilm*, telah menghasilkan dua faktor iaitu *Knowing* dan *Doing*. Item yang terlibat dengan faktor 1 (*Knowing*) mengukur kefahaman dan pandangan seseorang terhadap kepentingan menuntut ilmu. Dalam Al-Quran (Al-Mujaadilah:11):

*“*… nescaya Allah akan meninggikan orang-orang yang beriman di antaramu dan orang-orang yang diberi ilmu pengetahuan beberapa darjat. Dan Allah Maha Menegtahui apa yang kamu kerjakan.”.

Faktor 2 yang dilabelkan sebagai *Doing* mengukur usaha dan tindakan seseorang individu dalam mempromosikan pengaplikasian ilmu yang dijana sebagai sumbangan kepada masyarakat dengan tujuan memakmurkan kehidupan manusia sejagat.

**KESIMPULAN**

Kepentingan memiliki personaliti yang baik telah disokong oleh Quran dan Hadith, begitu juga oleh interpretasi yang telah dibuat oleh para sarjana Islam. Oleh yang demikian, wujudnya keperluan bagi orang-orang Islam untuk mempunyai kaedah atau alat untuk mengukur personaliti mereka dari perspektif Islam, memandangkan instrumen pengukuran personaliti yang sedia ada adalah berasaskan kepada perspektif dan interpretasi Barat.

Berdasarkan kesedaran ini, penyelidik telah berusaha untuk cuba mengisi ruang-ruang kosong yang terdapat dalam kajian personaliti ini dari perspektif Islam. Matlamat kajian ini adalah untuk membina dan mengesahkan satu instrumen pentaksiran psikologi untuk mengukur dan mentaksir personaliti seorang Muslim daripada perspektif Islam yang diasaskan kepada Al-Quran dan As-Sunnah. Dalam usaha ini, penyelidik cuba menggabungkan elemen psikologi dan kerohanian dalam pembinaan item bagi setiap konstruk dan dimensi yang dicadangkan. Item yang disediakan telah diuji kebolehpercayaannya dan kesahannya menggunakan kaedah statistik lanjutan. Tiga konstruk asas yang dipilih mewakili personaliti seorang Muslim secara umum. Penulis berpendapat, memandangkan manusia sebagai ciptaan Allah yang unik dan kompleks, sudah tentu penilaian menggunakan tiga konstruk ini sahaja tidak memadai bagi memberi gambaran sepenuhnya terhadap personaliti manusia. Banyak kajian lain diperlukan bagi menampung kekurangan kajian terhadap pembentukan inventori pengukuran personaliti manusia dari perspektif Islam.

Di masa hadapan penyelidikan boleh dilakukan dengan melihat berbagai aspek yang lain. Di antara medan yang boleh dikaji dan didalami adalah menambah atau memasukkan elemen yang mempunyai hubungkait secara langsung dengan aspek metafizikal Islam yang lazimnya dibicarakan oleh para sarjana tasawuf. Penyelidikan ini boleh mengambilkira prnsip-prinsip tasawuf sebagai asas pembinaan konstruk inventori personaliti. Selain daripada itu, bagi penulis sendiri khasnya, kajian lanjutan perlu dilakukan untuk memperkukuh dan menambahbaik inventori tersebut selepas ia digunapakai dan diuji kebolehpercayaan berulang kali.

**Rujukan**

Al-Attas, S.M.N. (1990). *The* *nature of man and the psychology of the human soul.* Kuala Lumpur: International Institute of Islamic Thought and Civilisation.

Al-Faruqi, I.R. (1992). *Al-Tawhid: Its implications for thought and life.* Virginia: International Institute of Islamic Thought.

Al-Harran, Saad. (2004). *For today’s sociall ills. Islam is the solution.* Kuala Lumpur: A. S. Noordeen.

Al-Raysuni, Ahmad. (2006). *Iman Al-Syatibi’s Theory of the objectives and intents of Islamic Law*. Virginia: International Institute of Islamic Thought & Kuala Lumpur: Islamic Book Trust.

Attia, Gamal Eldin. (2007). *Towards realization of the higher intents of Islamic Law-*

*Maqasid al-Sayariah: A functional approach*. Virginia: International Institute of

Islamic Thought.

Badri, M. (2001). *Dilema ahli psikologi Islam*. Kuala Lumpur: Medeena Books.

Hair, Anderson, Tatham & Black. (1998). *Multivariate data analysis*. (5th edn.) New Jersey: Pearson Education, Inc.

Hair, et al. (2006). *Multivariate data analysis*. (6th edn.) New Jersey: Pearson Education, Inc.

Hasan Langgulung. (1991). Integrated personality and integrated education: A psycho-spiritual approach. *Muslim Education Quarterly*. 8 (4). 32-43.

Hasan Langgulung. (1999). *The ummatic paradigm of psychology*. Kuala Lumpur: Univision Press.

Hasan Langgulung. (2001). Islamisasi pendidikan dari perspektif metodologi. Jurnal Pendidikan Islam. 9 (3). 17-32.

Hasan Langgulung. (2002). A psycho-pedagogical approach to islamization of knowledge. Selangor: International Islamic University Malaysia

Hergenhahn, B. R & Olson, M. H. (1999). *An introduction to theories of personality*. New

Jersey: Prentice Hall.

Khaleefa, Omar H. (1997). The imperialism of Euro-American psychology in a nonwestern culture: An attempt toward an ummatic psychology. *The American Journal of Islamic Social Sciences*, 14 (1).

Najati, Muhammad Usman. (1968). *‘Ilmu an-nafs al-Islami*. Mesir: Darus Syuruk.

Nooraini Othman. (2008). *The development and validation of the Ummatic Personality Inventory*. Skudai: Penerbit Universiti Teknologi Malaysia.

Nooraini Othman. (2009a). Keseimbangan Akademik dan Personaliti sebagai Teras Pembangunan Modal Insan. *Jurnal HEP & ALUMNI UiTM,* Bil 1, Januari-Februari 2009.

Nooraini Othman. (2009b). Iman dan Taqwa dari Perspektif Psikologi dan Pendidikan in *Ke Arah Umat Hadhari* (Edited). Kuala Lumpur: Yayasan Ilmuwan.

Raba, A. M. (2001). *Major personalities in the Quran*. Kuala Lumpur: A. S. Noordeen.

**APENDIKS**

Rajah 1. Kerangka teori: Model Psiko-Spiritual bagi *Ummatic Personality Inventory***©**2011

**I**

**S**

**L**

**A**

**M**

**I**

**C**

**W**

**O**

**R**

**L**

**D**

**V**

**I**

**E**

**W**

‘Aqal

Human Personality

Nafs

Man

Unseen World

Qalb

Jasad

Universe

Ruh

Jadual 1. *Eigen values* dan *total variance explained* bagi konstruk *Ibadah*

|  |  |  |  |
| --- | --- | --- | --- |
| *Initial Eigen Values* | | | |
| Komponen | Jumlah | *% of Variance* | *Cumulative %* |
| 1 | 5.427 | 16.958 | 16.958 |
| 2 | 3.205 | 10.016 | 26.974 |
| 3 | 3.203 | 10.010 | 36.984 |
| 4 | 2.703 | 8.446 | 45.430 |
| 5 | 2.425 | 7.577 | 53.007 |
| *Total Variance Explained: 53.007%* | | | |

Jadual 2. *Rotated component matrix* bagi konstruk *Ibadah*

|  |  |  |  |  |  |
| --- | --- | --- | --- | --- | --- |
| *Variables* | *Varimax-Rotated Loadings* | | | | |
| Faktor 1 | Faktor 2 | Faktor 3 | Faktor 4 | Faktor 5 |
| *I perform my prayers five times daily.* | .718 |  |  |  |  |
| *I perform my prayers with full attention (khusyuk).* | .488 |  |  |  |  |
| *I feel sad when Ramadhan ends.* | .506 |  |  |  |  |
| *I recite the rites (zikr) for Allah.* | .638 |  |  |  |  |
| *I believe by remembering Allah I will be closer to Him.* | .563 |  |  |  |  |
| *I realise that there are two angels recording my deeds.* | .513 |  |  |  |  |
| *I recite the Quran everyday.* | .667 |  |  |  |  |
| *I act according to the teaching of the Quran.* | .705 |  |  |  |  |
| *I recite the praises (salawat) for the*  *Prophet.* | .657 |  |  |  |  |
| *I make continuous effort to internalise the conducts of Rasulullah in my daily life.* | .659 |  |  |  |  |
| *I take care of my conduct.* | .506 |  |  |  |  |
| *I obey every rule even if I personally disagree with them.* | .441 |  |  |  |  |
| *I contribute my money towards the*  *building of a mosque.* |  | .612 |  |  |  |
| *I attend a meeting when invited to*  *discuss about Islam.* |  | .719 |  |  |  |
| *I join Islamic functions.* |  | .691 |  |  |  |
| *I give my things for Islamic charity.* |  | .670 |  |  |  |
| *I always believe that there is wisdom behind every event.* |  |  | .543 |  |  |
| *I support my friends who work for Islam.* |  |  | .664 |  |  |
| *I am willing to help the victims of natural disaster.* |  |  | .701 |  |  |
| *I am prepared to fight for my country when needed.* |  |  | .564 |  |  |
| *I will ensure that the food taken by me and the family is halal.* |  |  | .448 |  |  |
| *I schedule my time to avoid stress.* |  |  |  | .805 |  |
| *I write my ideas properly.* |  |  |  | .801 |  |
| *I exercise my brain by thinking serious matters.* |  |  |  | .663 |  |
| *I report to the authorities if I have proof of bribery.* |  |  |  | .435 |  |
| *I spend less and save more.* |  |  |  | .513 |  |
| *I take care of my health.* |  |  |  | .533 |  |
| *I join the effort to combat social ills.* |  |  |  |  | .685 |
| *I participate in drug prevention efforts.* |  |  |  |  | .834 |
| *I participate in campaigns promoting life-long learning.* |  |  |  |  | .724 |
| *The Bartlett’s Test:* χ2 (496) = 7806.777, ρ < .001. | | | | | |

Jadual 3. *Eigen values* dan *total variance explained* bagi konstruk *Amanah*

|  |  |  |  |
| --- | --- | --- | --- |
| *Initial Eigenvalues* | | | |
| Komponen | Jumlah | *% of Variance* | *Cumulative%* |
| 1 | 4.254 | 14.180 | 14.180 |
| 2 | 4.239 | 14.131 | 28.311 |
| 3 | 3.657 | 12.191 | 40.502 |
| 4 | 3.502 | 11.675 | 52.177 |
| 5 | 2.658 | 8.860 | 61.037 |
| *Total Variance Explained*: 61.037% | | | |

Jadual 4. *Rotated component matrix* bagi konstruk *Amanah*

|  |  |  |  |  |  |
| --- | --- | --- | --- | --- | --- |
| *Variables* | *Varimax-Rotated Loadings* | | | | |
| Faktor  1 | Faktor 2 | Faktor 3 | Faktor 4 | Faktor 5 |
| *I put effort to perform my duty as khalifah.* | .665 |  |  |  |  |
| *I can list down my role as khalifah.* | .756 |  |  |  |  |
| *I persuade my friends to do good deeds.* | .695 |  |  |  |  |
| *I am a good role model to my friends.* | .671 |  |  |  |  |
| *I help to improve the behavior of my friends.* | .770 |  |  |  |  |
| *I consider any implications before taking any action.* | .565 |  |  |  |  |
| *I give my advice when bad deeds occur in front of me.* | .568 |  |  |  |  |
| *I report to the authority when I see people committing crimes.* |  | .498 |  |  |  |
| *I advise my sister when they dress inappropriately.* |  | .767 |  |  |  |
| *I continuously encourage my family to cover their aurat.* |  | .784 |  |  |  |
| *I avoid socialisation that will lead to*  *forbidden relationship.* |  | .651 |  |  |  |
| *I report to the authority if I know any of my friends take drugs.* |  | .626 |  |  |  |
| *I continuously encourage my friends*  *to cover their aurat.* |  | .668 |  |  |  |
| *I obey Allah in all matters.* |  |  | .671 |  |  |
| *I follow Allah’s command and guidance even when they are contrary to my own desires* |  |  | .591 |  |  |
| *I seek the pleasure of Allah in everything I do.* |  |  | .658 |  |  |
| *I repent (taubat) to clear my sins.* |  |  | .662 |  |  |
| *I follow the advice of the Islamic scholars (ulamak).* |  |  | .656 |  |  |
| *I recount my sins before I go to bed*  *every night.* |  |  | .564 |  |  |
| *I avoid using words of anger towards my parents.* |  |  |  | .501 |  |
| *I pray for my parents in my daily*  *prayers.* |  |  |  | .673 |  |
| *I obey my parents.* |  |  |  | .717 |  |
| *I take care of my neighbour’s property if he is not around.* |  |  |  |  | .671 |
| *I take care of my friends’ dignity.* |  |  |  |  | .591 |
| *I honour my friends in their presence and absence.* |  |  |  |  | .658 |
| *I never betray my friends.* |  |  |  |  | .662 |
| *I realise that people watch my actions.* |  |  |  |  | .656 |
| *I am aware that I will be blamed for*  *my faults.* |  |  |  |  | .564 |
| *The Bartlett’s Test*: χ2 (435) = 9928.088, ρ < .001. | | | | | |

Jadual 5. *Eigen values* dan *total variance explained* bagi konstruk *Ilm*

|  |  |  |  |
| --- | --- | --- | --- |
| *Initial Eigen values* | | | |
| Komponen | Jumlah | *% of Variance* | *Cumulative%* |
| 1 | 4.595 | 28.719 | 28.719 |
| 2 | 4.157 | 25.980 | 54.699 |
| *Total Variance Explained*: 54.699% | | | |

Jadual 6. *Rotated component matrix* bagi konstruk *Ilm*

|  |  |  |
| --- | --- | --- |
| *Variables* | *Varimax-Rotated Loadings* | |
| Faktor 1 | Faktor 2 |
| *I regard learning from experience is very important.* | .607 |  |
| *I regard gaining knowledge as form of Jihad.* | .576 |  |
| *I feel closer to Allah when I gain more knowledge.* | .664 |  |
| *I regard study as a life-long effort.* | .768 |  |
| *I view problems as a challenge in life.* | .741 |  |
| *I share my ideas with others.* |  | .699 |
| *I make detailed analysis on a given issue.* |  | .827 |
| *I make continuous effort to internalise the knowledge I gain.* |  | .799 |
| *I apply the relevant knowledge in my daily life.* |  | .699 |
| *I contribute my idea in discussions.* |  | .679 |
| *I put effort to complete my task on time and efficiently.* |  | .554 |
| *The Bartlett’s Test*: χ2 (120) = 4601.341, ρ < .001. | | |

Jadual 7. Analisis Kebolehpercayaan

|  |  |  |  |  |
| --- | --- | --- | --- | --- |
| Konstruk | Dimensi | Bilangan Pembolehubah | Alpha | Standardised Item Alpha |
| *Ibadah* |  | 30 | .918 | .920 |
|  | *Fardhu ‘Ain* | 12 | .871 |  |
|  | *Fardhu Kifayah – Deen* | 4 | .821 |  |
|  | *Fardhu Kifayah – Self* | 5 | .681 |  |
|  | *Fardhu Kifayah - Aql & Mal* | 6 | .798 |  |
|  | *Fardhu Kifayah – Nasab* | 3 | .801 |  |
|  | | | | |
| *Amanah* | *Khilafah – Amar Ma’ruf* | 7 | .876 |  |
|  | *Khilafah – Nahi Munkar* | 6 | .869 |  |
|  | *Accountability – Allah* | 6 | .873 |  |
|  | *Accountability – Parents* | 3 | .736 |  |
|  | *Accountability – Society* | 6 | .849 |  |
|  | | | | |
| *Ilm* |  | .892 | 11 | .888 |
|  | Knowing | 5 | .777 |  |
|  | Doing | 6 | .870 |  |
| Nilai keseluruhan Cronbach’s Alpha bagi instrumen: .96 | | | | |